SKRIFTLIG FORESPØRGSEL E-3483/00

af Heidi Hautala (Verts/ALE) til Kommissionen

(10. november 2000)

Om: Adfærdskodeks for brug af tamponer

Europa-Parlamentet har for at minimere risikoen for toksisk choksyndrom i forbindelse med brug af tamponer gentagne gange anmodet Kommissionen om at tage initiativet til europæiske retsakter eller en frivillig adfærdskodeks. Den oprindelige anmodning, som Europa-Parlamentets Udvalg for Andragender fremsatte allerede i 1996, er siden blevet gentaget i en beslutning af 1999 om sundhedssituationen for kvinder i Det Europæiske Fællesskab.

Europa-Kommissionen og EDANA enedes i juni 1999 om en frivillig adfærdskodeks for brug af tamponer. Kan Kommissionen på grundlag af den vedtagne tekst og indholdet af skrivelsen af 21. juni 1999 fra den ansvarlige generaldirektør gøre rede for, hvorledes den pågældende kodeks vil blive håndhævet og kontrolleret? Hvilke muligheder er der for retsforfølgelse i tilfælde, hvor fabrikanter og importører under eller uden for EDANA markedsfører produkter, som ikke opfylder kravene, på det indre marked?

Kan Kommissionen gøre rede for årsagerne til, at den har indvilliget i at give industrien en toårig overgangsperiode til at gennemføre adfærdskodeksen, som trådte i kraft den 1. januar 2000? Kan Kommissionen oplyse, om denne frivillige adfærdskodeks også omfatter tamponer, som eksporteres til tredjelande, herunder ansøgerlandene til Den Europæiske Union? Hvilke foranstaltninger agter Kommissionen i modsat fald at træffe for også at beskytte kvinder uden for Den Europæiske Unions grænser imod toksisk choksyndrom?

Hovedformålet med den frivillige adfærdskodeks er at oplyse kvinderne om toksisk choksyndrom og at beskytte dem imod det. Indebærer kodeksen en forpligtelse for tamponimportører og/eller -fabrikanter til at angive på pakningen, om tamponerne indeholder genetisk modificeret bomuld? Vil Kommissionen i benægtende fald af hensyn til forbrugernes frie valg og som forholdsregel tage initiativ til at gøre en sådan mærkning obligatorisk?

Svar afgivet på Kommissionens vegne af David Byrne

(22. december 2000)

Som svar på de risici, der er forbundet med det toksiske choksyndrom, og de betænkeligheder, som Europa-Parlamentet har givet udtryk for, har Kommissionen gentagne gange haft kontakt til producenter af tamponer for at undersøge muligheden for at indføre selvregulerende foranstaltninger med hensyn til disse problemer. Som et resultat heraf vedtog EDANA (the European Disposables And Non-wovens Association) i juni 1999 en frivillig adfærdskodeks om anvendelsen af tamponer.

I henhold til Rådets direktiv 92/59/EØF af 29. juni 1992 om produktsikkerhed i al almindelighed(1), indgår kodeks om god forretningsskik som en del af de kriterier, der skal anvendes med henblik på at vurdere, hvorvidt et produkt opfylder de almindelige sikkerhedskrav, hvis der ikke findes konkrete bestemmelser. Kommissionen har derfor forelagt denne kodeks for medlemsstaterne, der er ansvarlige for gennemførelsen af direktivet, som en standard, der skal anvendes i forbindelse med vurderingen af sikkerhedsaspekterne.

De forskellige former for retsmidler, som myndighederne har til rådighed, er fastlagt i den nationale lovgivning, hvorved direktivet gennemføres, men skal tage udgangspunkt i de eksempler, der er anført i artikel 6 i direktivet, så som produktsikkerhedsundersøgelser, udtagelse af prøver af et produkt, advarsler, midlertidige forbud mod salg eller sågar tilbagetrækning af produkter.

Den toårige overgangsperiode for gennemførelsen af kodeksen om god forretningsskik er nødvendig for at give producenterne mulighed for at færdiggøre de praktiske aspekter af kodeksen. De er nødt til at påbegynde mærkningen af tamponpakkerne og sikre, at alle ikke-mærkede pakker erstattes af mærkede pakker før periodens udløb. Det vurderes, at godt 90 % af alle tamponer, der i dag sælges i Fællesskabet, opfylder kodeksens krav.

Fællesskabet har ikke beføjelser til at bestemme markedsføringen af produkter i tredjelande, da dette hører ind under disse landes kompetenceområde. Ansøgerlandene gennemfører imidlertid fællesskabslovgivningen og dermed også direktivet om produktsikkerhed i al almindelighed. Det er derfor sandsynligt, at kodeksen om god forretningsskik på lang sigt også vil påvirke disse lande.

Spørgsmålet om tamponer, der indeholder genetisk ændret bomuld, er ikke forbundet med det toksiske choksyndrom, og var derfor ikke omfattet af drøftelserne mellem Kommissionen og EDANA vedrørende kodeksen om god forretningsskik. Kommissionen er bekendt med de føromtalte betænkeligheder og undersøger i øjeblikket på mere generelt plan de emner, der er forbundet med genetisk modificerede organismer. Yderligere foranstaltninger må afvente resultatet af denne undersøgelse.

(1) EFT L 228 af 11.8.1992.